Starvsnevndin hjá Ítróttasambandi Føroya hevur gjørt av at lata tvær silvurnálir. Petur Elias Petersen handaði nálirnar á EOC aðalfundinum í Dublin um vikuskiftið. Fyrra nálin varð latin Karl Christian Koch, stjóra í Danska Ítróttasambandinum, sum tøkk fyri gott samstarv og hjálp í nógv ár. Karl Christian hevur saman við umsitingini hjá Danska Ítróttasambandinum annars víst Føroyum stóra vælvild og hjálpsemi á øllum økjum. Seinnu nálina fekk Jesper Frigast Larsen, elitustjóri hjá Danska Ítróttasambandinum, sum takk fyri hjálp og góð ráð serliga á altjóða økinum. Hann hevur saman við øðrum nevndarlimum og starvsfólki í Danska Ítróttasambandinum stuðlað Ítróttasambandi Føroya í royndunum at vinna alsamt fleiri altjóða limaskapir. Tað er óvanligt, at slíkur heiður verður sýndur útlendingum, men í hesum føri metti starvsnevndin, at nálirnar fóru til persónar, ið hava tænt føroyskum ítrótti í sínum arbeiði. Føroysku og donsku umboðini á aðalfundinum hjá EOC Petur Elias Petersen saman við Karl Christian Koch (v. m.) og Jesper Frigast Larsen (h. m.)